Til Digitaliseringsstyrelsen
sg@digst.dk

Taastrup, den 13. marts 2018
Sag 6-2018-00297 – Dok. 360076/mol\_dh

# Høringssvar: Vejledning om digitaliseringsklar lovgivning

Danske Handicaporganisationer (DH) har følgende bemærkninger:

## Princip 2: Digital kommunikation

Vi synes, det er meget positivt, at der under dette princip også er fokus på tilgængelighed for mennesker med handicap med henvisning til den kommende lov om tilgængelighed til offentlige organers websteder og mobilapplikationer.

Det er desuden godt, at det i vejledningen understreges, at der fortsat skal tilbydes andre løsninger til borgere, der ikke kan bruge digitale løsninger. Vi mener dette også skal fremgå af afsnittet om fritagelse for digital kommunikation. Her mener, vi at der skal stå, at man *skal* fastsætte mulighed for fritagelse for digital kommunikation i stedet for *bør*.

## Princip 3: Muliggør automatisk sagsbehandling

Når der sker en automatisering af sagsbehandlingen, skal det fortsat være muligt at få oplyst, hvorfor en automatisk sagsbehandling er resulteret i en bestemt afgørelse. Det er problematisk, hvis man ikke har mulighed for at gøre præcise indsigelser over en konkret afgørelse, fordi man ikke kan få forklaret hvilke oplysninger, der er lagt til grund og har resulteret i den konkrete afgørelse.

## Princip 6: Anvendelse af offentlig infrastruktur:

Vi mener, det er godt, der er fokus på, at offentlige myndigheder bør anvende den eksisterende offentlige infrastruktur. Vi synes derudover, det er positivt, at den fællesoffentlige fuldmagtsløsning ‘Digital Fuldmagt’ nævnes. Det er vigtigt at sikre muligheden for at lade sig repræsentere ved fuldmagt.

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: mol@handicap.dk.

Med venlig hilsen

Thorkild Olesen

*Formand*